Title: ประกาศกรมพัฒนาธุรกิจการค้า เรื่อง หลักเกณฑ์และเงื่อนไขในการรับรองคุณภาพสำนักงานบัญชี พ.ศ. 2557

ประกาศกรมพัฒนาธุรกิจการค้า

ประกาศกรมพัฒนาธุรกิจการค้า
เรื่อง
หลักเกณฑ์และเงื่อนไขในการรับรองคุณภาพสำนักงานบัญชี
พ.ศ. ๒๕๕๗[๑]

โดยที่เป็นการสมควรแก้ไขปรับปรุงประกาศกรมพัฒนาธุรกิจการค้า เรื่อง
หลักเกณฑ์และเงื่อนไขในการรับรองคุณภาพสำนักงานบัญชี พ.ศ. ๒๕๕๕ ให้เหมาะสมยิ่งขึ้น

อาศัยอำนาจตามความในมาตรา ๘ วรรคท้าย
แห่งพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. ๒๕๔๖
อธิบดีกรมพัฒนาธุรกิจการค้าจึงออกประกาศไว้ ดังต่อไปนี้

ข้อ ๑  ประกาศนี้เรียกว่า
ประกาศกรมพัฒนาธุรกิจการค้า เรื่อง หลักเกณฑ์และเงื่อนไขในการรับรองคุณภาพสำนักงานบัญชี
พ.ศ. ๒๕๕๗

ข้อ ๒  ให้ยกเลิกประกาศกรมพัฒนาธุรกิจการค้า
เรื่อง หลักเกณฑ์และเงื่อนไขในการรับรองคุณภาพสำนักงานบัญชี พ.ศ. ๒๕๕๕ ลงวันที่ ๒๘
พฤษภาคม ๒๕๕๕

ข้อ ๓  ในประกาศฉบับนี้
สำนักงานบัญชี หมายถึง
บุคคลธรรมดา หรือคณะบุคคล หรือนิติบุคคลที่จดทะเบียนและมีสถานที่ตั้งอยู่ในประเทศไทย
ซึ่งให้บริการด้านการทำบัญชี
หัวหน้าสำนักงาน หมายถึง
ผู้รับผิดชอบการดำเนินงานของสำนักงานบัญชีในการให้บริการจัดทำบัญชีแก่ผู้มีหน้าที่จัดทำบัญชี
ผู้ทำบัญชี หมายถึง
ผู้ทำบัญชีตามพระราชบัญญัติการบัญชี พ.ศ. ๒๕๔๓ ที่สังกัดในสำนักงานบัญชี
ผู้ตรวจประเมิน หมายถึง
ผู้ทำหน้าที่ตรวจประเมินสำนักงานบัญชีที่ยื่นขอรับการรับรองคุณภาพและตรวจติดตามการดำเนินงานของสำนักงานบัญชีคุณภาพ
ข้อกำหนดการรับรองคุณภาพสำนักงานบัญชี หมายถึง ข้อกำหนดการรับรองคุณภาพสำนักงานบัญชีที่แนบท้ายประกาศนี้
หนังสือรับรอง หมายถึง
หนังสือรับรองคุณภาพสำนักงานบัญชีที่กรมพัฒนาธุรกิจการค้าออกให้แก่สำนักงานบัญชีที่ผ่านการตรวจประเมินตามข้อกำหนดการรับรองคุณภาพสำนักงานบัญชี
กรม หมายถึง
กรมพัฒนาธุรกิจการค้า กระทรวงพาณิชย์
อธิบดี หมายถึง
อธิบดีกรมพัฒนาธุรกิจการค้า

ข้อ ๔  สำนักงานบัญชีที่จะยื่นขอรับหนังสือรับรองต้องมีคุณสมบัติ
ดังนี้
(๑) รับทำบัญชีของผู้มีหน้าที่จัดทำบัญชีตามมาตรา ๘
วรรคหนึ่ง แห่งพระราชบัญญัติการบัญชี พ.ศ. ๒๕๔๓ ไม่น้อยกว่า ๓๐ ราย
และประกอบกิจการด้านการจัดทำบัญชีมาแล้วเป็นเวลาไม่น้อยกว่า ๑ ปี
(๒) มีหัวหน้าสำนักงานที่มีคุณสมบัติ ดังนี้
(ก)
มีคุณวุฒิไม่ต่ำกว่าปริญญาตรีทางการบัญชีหรือเทียบเท่าจากสถาบันการศึกษา ซึ่งคณะกรรมการข้าราชการพลเรือน
(ก.พ.)
หรือกระทรวงศึกษาธิการเทียบว่าไม่ต่ำกว่าปริญญาตรีทางการบัญชีปฏิบัติงานเต็มเวลา
และมีประสบการณ์ด้านการจัดทำบัญชีไม่น้อยกว่า ๕ ปี
(ข)
ได้แจ้งรายละเอียดที่เกี่ยวข้องกับการทำบัญชีตามประกาศกรมพัฒนาธุรกิจการค้า เรื่อง
กำหนดคุณสมบัติและเงื่อนไขของการเป็นผู้ทำบัญชี พ.ศ. ๒๕๔๓
(๓)
มีผู้ช่วยทำบัญชีที่มีคุณวุฒิไม่ต่ำกว่าปริญญาตรีทางการบัญชีหรือเทียบเท่าจากสถาบันการศึกษา
ซึ่งคณะกรรมการข้าราชการพลเรือน (ก.พ.)
หรือกระทรวงศึกษาธิการเทียบว่าไม่ต่ำกว่าปริญญาตรีทางการบัญชี
และปฏิบัติงานเต็มเวลาอย่างน้อย ๑ คน
(๔) มีเลขประจำตัวผู้เสียภาษีอากร
(๕) กรณีผู้เป็นเจ้าของ หรือผู้เป็นหุ้นส่วน
หรือกรรมการ เป็นหัวหน้าสำนักงาน ผู้เป็นเจ้าของหรือผู้เป็นหุ้นส่วน หรือกรรมการ
แล้วแต่กรณี ต้องมีคุณสมบัติตามข้อ ๔ (๒)

ข้อ ๕  สำนักงานบัญชีที่จะยื่นขอรับหนังสือรับรองต้องไม่มีลักษณะต้องห้าม
ดังนี้
(๑) เคยถูกเพิกถอนหนังสือรับรอง
เว้นแต่พ้นระยะเวลาที่ถูกเพิกถอนมาแล้วเป็นเวลาไม่น้อยกว่า ๑ ปี
(๒) ฝ่าฝืนเงื่อนไขตามข้อ ๑๔ และข้อ ๑๘
เว้นแต่พ้นระยะเวลาที่ฝ่าฝืนมาแล้วเป็นเวลาไม่น้อยกว่า ๑ ปี
(๓) หัวหน้าสำนักงานเป็นบุคคลล้มละลาย
(๔) กรณีผู้เป็นเจ้าของ หรือผู้เป็นหุ้นส่วน
หรือกรรมการ เป็นหัวหน้าสำนักงาน ผู้เป็นเจ้าของหรือผู้เป็นหุ้นส่วน หรือกรรมการ
แล้วแต่กรณี ต้องไม่มีลักษณะต้องห้ามตามข้อ ๕ (๓)

ข้อ ๖  สำนักงานบัญชีที่ยื่นขอรับหนังสือรับรองต้องปฏิบัติ
และผ่านขั้นตอนการรับรองคุณภาพสำนักงานบัญชี ดังนี้
(๑)
แจ้งรายละเอียดที่เกี่ยวข้องกับการขอรับรองคุณภาพตามแบบคำขอหนังสือรับรองคุณภาพสำนักงานบัญชี
(แบบ ร.สบ. ๑) ที่แนบท้ายประกาศฉบับนี้ พร้อมด้วยหลักฐานตามที่ระบุไว้ในแบบ ร.สบ.
๑
ในกรณีสำนักงานบัญชีมีสำนักงานหลายแห่งแยกต่างหากจากกันให้แยกคำขอของแต่ละสำนักงานที่ประสงค์จะขอหนังสือรับรอง
(๒)
เข้ารับและผ่านการตรวจประเมินคุณภาพตามข้อกำหนดการรับรองคุณภาพสำนักงานบัญชี โดยผู้ตรวจประเมินจากหน่วยงานที่กรมกำหนด
ดังนี้
(ก) สถาบันรับรองมาตรฐานไอเอสโอ (สรอ.) หรือ
(ข) หน่วยงานอื่นตามที่อธิบดีให้ความเห็นชอบ
ทั้งนี้
สำนักงานบัญชีเป็นผู้รับผิดชอบค่าธรรมเนียมการตรวจประเมินคุณภาพตามอัตราที่หน่วยตรวจประเมินเรียกเก็บ
กรณีสำนักงานบัญชีที่ยื่นขอรับหนังสือรับรอง
ได้รับการรับรองมาตรฐานระบบบริหารงานคุณภาพจากสถาบันรับรองมาตรฐานไอเอสโอ (สรอ.)
หรือหน่วยงานอื่นตามที่อธิบดีให้ความเห็นชอบแล้ว จะได้รับยกเว้นการตรวจประเมินคุณภาพในข้อกำหนดการรับรองมาตรฐานระบบบริหารงานคุณภาพ
แต่ต้องได้รับการตรวจสอบเกี่ยวกับมาตรฐานทางบัญชี
และข้อกำหนดอื่นที่กรมกำหนดเพิ่มเติมโดยไม่ต้องเสียค่าใช้จ่ายเพิ่ม
(๓) ผ่านความเห็นชอบจากกรม

ข้อ ๗  สำนักงานบัญชีที่ผ่านขั้นตอนการรับรองคุณภาพสำนักงานบัญชีแล้วจะได้รับหนังสือรับรองและจะได้รับการเผยแพร่ชื่อและที่ตั้งของสำนักงานบัญชีให้สาธารณชนทราบ

ข้อ ๘  หนังสือรับรองมีกำหนดอายุ ๓ ปี
นับแต่วันที่ออกหนังสือรับรอง

ข้อ ๙  ตลอดระยะเวลาอายุหนังสือรับรอง
สำนักงานบัญชีที่ได้รับหนังสือรับรองต้องปฏิบัติตามเงื่อนไข ดังต่อไปนี้
(๑) ปฏิบัติตามข้อกำหนดการรับรองคุณภาพสำนักงานบัญชี
ซึ่งรวมถึงในกรณีที่มีการแก้ไขเปลี่ยนแปลงข้อกำหนดในภายหลัง
(๒)
เข้ารับการตรวจประเมินคุณภาพจากผู้ตรวจประเมินอย่างน้อยปีละ ๑ ครั้ง
ซึ่งอาจเป็นการตรวจประเมินใหม่ทั้งหมดหรือเพียงบางส่วนตามความเหมาะสม
โดยสำนักงานบัญชีเป็นผู้รับผิดชอบค่าธรรมเนียมการตรวจประเมินคุณภาพตามอัตราที่หน่วยตรวจประเมินเรียกเก็บ
กรณีสำนักงานบัญชีที่ได้รับการรับรองมาตรฐานระบบบริหารงานคุณภาพ
จากสถาบันรับรองมาตรฐานไอเอสโอ (สรอ.)
หรือหน่วยงานอื่นตามที่อธิบดีให้ความเห็นชอบแล้ว
จะต้องเข้ารับการตรวจประเมินคุณภาพอย่างน้อยปีละ ๑ ครั้ง
โดยจะได้รับยกเว้นการตรวจประเมินคุณภาพในข้อกำหนดการรับรองมาตรฐานระบบบริหารงานคุณภาพ
แต่ต้องได้รับการตรวจสอบเกี่ยวกับมาตรฐานทางบัญชีและข้อกำหนดอื่นที่กรมกำหนดเพิ่มเติม
โดยไม่ต้องเสียค่าใช้จ่ายเพิ่ม
หากสำนักงานบัญชีมีความประสงค์เข้ารับการตรวจประเมินคุณภาพพร้อมกันในคราวเดียวกับการตรวจประเมินมาตรฐานระบบบริหารงานคุณภาพของสถาบันรับรองมาตรฐานไอเอสโอ
(สรอ.) หรือหน่วยงานอื่นตามที่อธิบดีให้ความเห็นชอบก็สามารถดำเนินการได้
โดยสำนักงานบัญชีเป็นผู้รับผิดชอบเฉพาะค่าใช้จ่ายในการตรวจตามมาตรฐานระบบบริหารงานคุณภาพตามอัตราที่สถาบันรับรองมาตรฐานไอเอสโอ
(สรอ.) หรือหน่วยงานอื่นตามที่อธิบดีให้ความเห็นชอบเรียกเก็บ
(๓)
ให้ความร่วมมือกับผู้ตรวจประเมินทุกครั้งที่รับการตรวจประเมิน
และยินยอมให้หน่วยงานอื่นที่กรมเห็นชอบเข้าร่วมสังเกตการณ์ตรวจประเมินรวมทั้งส่งมอบเอกสารหลักฐานต่าง
ๆ ที่เกี่ยวข้องกับการรับรองคุณภาพแก่ผู้ตรวจประเมินและกรมเมื่อได้รับการร้องขอ
(๔)
ไม่นำหนังสือรับรองไปใช้ในทางที่ทำให้เกิดความเสื่อมเสียต่อกรมหรือนำไปใช้อ้างอิงต่อบุคคลอื่นในลักษณะที่ก่อให้เกิดความเข้าใจผิด
(๕)
ในกรณีที่กรมแจ้งเรื่องร้องเรียนของบุคคลที่สามเกี่ยวกับการไม่ปฏิบัติให้เป็นไปตามข้อกำหนดการรับรองคุณภาพสำนักงานบัญชี
สำนักงานบัญชีจะต้องดำเนินการพิจารณาข้อร้องเรียนดังกล่าวและแจ้งผลการดำเนินการให้กรมทราบภายในระยะเวลาที่กำหนด

ข้อ ๑๐  กรมมีอำนาจกำหนดให้มีการตรวจประเมินคุณภาพเพิ่มเติมหรือตรวจประเมินคุณภาพใหม่ทั้งหมด
โดยไม่แจ้งให้สำนักงานบัญชีที่ได้รับหนังสือรับรองทราบล่วงหน้าได้ตลอดระยะเวลาอายุหนังสือรับรอง
เมื่อมีเหตุดังต่อไปนี้
(๑) มีเหตุที่น่าเชื่อว่าคุณภาพของสำนักงานบัญชีลดลง
ไม่เป็นไปตามข้อกำหนดการรับรองคุณภาพสำนักงานบัญชี
(๒)
มีการเปลี่ยนแปลงในสำนักงานที่เป็นสาระสำคัญและมีผลต่อการดำเนินงานของสำนักงานบัญชีที่ได้รับหนังสือรับรอง
(๓)
มีข้อร้องเรียนที่มีมูลเกี่ยวกับการไม่ปฏิบัติให้เป็นไปตามข้อกำหนดการรับรองคุณภาพสำนักงานบัญชี

ข้อ ๑๑  กรณีหนังสือรับรองสิ้นอายุและสำนักงานบัญชีมีความประสงค์ต่ออายุหนังสือรับรองให้ดำเนินการ
ดังนี้
(๑) แจ้งรายละเอียดที่เกี่ยวข้องตามแบบคำขอต่ออายุหนังสือรับรองคุณภาพสำนักงานบัญชี
(แบบ ร.สบ. ๒) ที่แนบท้ายประกาศฉบับนี้
พร้อมด้วยหลักฐานตามที่ระบุไว้ในแบบ ร.สบ. ๒ ภายใน ๙๐ วัน
ก่อนวันที่หนังสือรับรองสิ้นอายุ
(๒) ผ่านขั้นตอนการรับรองคุณภาพสำนักงานบัญชีตามข้อ ๖
(๒) และ (๓)

ข้อ ๑๒  ในกรณีมีการเปลี่ยนแปลงที่เป็นสาระสำคัญในสำนักงานที่ได้รับหนังสือรับรองแล้ว
เช่น ย้ายที่ตั้งสำนักงาน การโอนกิจการ การเปลี่ยนแปลงผู้บริหารระดับสูง
การเปลี่ยนแปลงสถานะของสำนักงานบัญชี เป็นต้น
สำนักงานบัญชีที่ได้รับหนังสือรับรองจะต้องแจ้งการย้ายหรือการเปลี่ยนแปลงเช่นว่านั้นต่อกรมภายใน
๓๐ วันนับแต่วันที่มีการเปลี่ยนแปลง แล้วแต่กรณี ตามแบบคำขอทั่วไป (แบบ ร.สบ. ๓) ที่แนบท้ายประกาศฉบับนี้
พร้อมกับแนบเอกสารหลักฐานตามที่กำหนดไว้ในแบบ ร.สบ. ๓ และในกรณีดังกล่าว
สำนักงานบัญชีนั้นจะต้องรับการตรวจประเมินคุณภาพใหม่ทั้งหมดหรือบางส่วนตามความเหมาะสม
ซึ่งเมื่อผ่านการตรวจประเมินแล้วจะได้รับหนังสือรับรองฉบับใหม่ที่มีอายุเท่ากับหนังสือรับรองฉบับเดิม

ข้อ ๑๓  ในกรณีที่ประสงค์จะยกเลิกการรับรองคุณภาพสำนักงานบัญชีหรือเลิกประกอบกิจการด้านการทำบัญชี
ต้องแจ้งเป็นหนังสือให้กรมทราบล่วงหน้าไม่น้อยกว่า ๔๕ วัน
นับแต่วันที่สำนักงานบัญชีมีมติยกเลิกการรับรอง หรือเลิกประกอบกิจการ
โดยใช้แบบคำขอทั่วไป (แบบ ร.สบ. ๓) ที่แนบท้ายประกาศฉบับนี้
พร้อมกับแนบเอกสารหลักฐานตามที่กำหนดไว้ในแบบ ร.สบ. ๓

ข้อ ๑๔  ในกรณีที่ถูกเพิกถอนหนังสือรับรองหรือมีการแจ้งขอยกเลิกการรับรอง
หรือเลิกประกอบกิจการด้านการทำบัญชีจะต้องส่งคืนหนังสือรับรองให้แก่กรมภายใน ๑๕
วัน นับแต่วันที่ทราบคำสั่งหรือวันยกเลิกการรับรองหรือวันเลิกประกอบกิจการ
แล้วแต่กรณี

ข้อ ๑๕  กรมอาจมีคำสั่งให้พักใช้หรือเพิกถอนหนังสือรับรองได้
ในกรณีดังต่อไปนี้
(๑) หัวหน้าสำนักงาน หรือผู้เป็นเจ้าของ
หรือผู้เป็นหุ้นส่วน หรือกรรมการ แล้วแต่กรณี เป็นบุคคลล้มละลายถูกห้ามประกอบวิชาชีพบัญชีหรือถูกเพิกถอนสมาชิกภาพจากสภาวิชาชีพบัญชี
(๒) ไม่ปฏิบัติหรือปฏิบัติผิดเงื่อนไขที่กำหนดในข้อ ๙
(๓) กรณีอื่น ๆ ที่กรมพิจารณาแล้วเห็นว่าสำนักงานบัญชีอาจกระทำให้เกิดความเสียหายหรือมีผลกระทบต่อการรับรองคุณภาพสำนักงานบัญชี

ข้อ ๑๖  หากสำนักงานบัญชีถูกพักใช้หรือเพิกถอนหนังสือรับรองและถ้าปรากฏว่าสำนักงานบัญชีนั้นมีสำนักงานบัญชีแห่งอื่นหรือสำนักงานสาขาที่มีหัวหน้าสำนักงานหรือผู้เป็นเจ้าของหรือผู้เป็นหุ้นส่วนหรือกรรมการ
เป็นคนเดียวกันหรือกลุ่มเดียวกัน
ผู้ตรวจประเมินจะเข้าไปตรวจประเมินคุณภาพสำนักงานบัญชีแห่งอื่นหรือสำนักงานสาขานั้น
ๆ ด้วยและถ้ามีความเสียหายหรือมีผลกระทบต่อการรับรองคุณภาพ
สำนักงานบัญชีแห่งอื่นหรือสำนักงานสาขานั้น อาจถูกพักใช้หรือเพิกถอนหนังสือรับรองได้

ข้อ ๑๗  การพักใช้หนังสือรับรองครั้งหนึ่งมีกำหนดระยะเวลา
๑๘๐ วัน

ข้อ ๑๘  ในกรณีที่ถูกพักใช้หรือเพิกถอนหนังสือรับรองหรือมีการแจ้งขอยกเลิกการรับรองหรือเลิกประกอบกิจการด้านการทำบัญชีต้องยุติการใช้สิ่งพิมพ์
สื่อโฆษณา ที่มีการอ้างอิงถึงการได้รับการรับรองคุณภาพสำนักงานบัญชี
เมื่อได้รับการแจ้งหรือแจ้งโดยทันที

ข้อ ๑๙  สำนักงานบัญชีที่ได้รับหนังสือรับรองรายใดถูกสั่งพักใช้หนังสือรับรองแล้ว
หากมีเหตุที่กรมอาจสั่งพักหรือเพิกถอนหนังสือรับรองตามข้อ ๑๕
ซ้ำอีกภายในกำหนดระยะเวลา ๓ ปี นับแต่วันถูกสั่งพักใช้หนังสือรับรองครั้งแรกกรมจะเพิกถอนหนังสือรับรอง

ข้อ ๒๐  กรณีที่หนังสือรับรองชำรุดหรือสูญหายหรือมีการเปลี่ยนชื่อสำนักงานบัญชี
ให้สำนักงานบัญชียื่นคำร้องต่อกรมภายใน ๓๐ วัน
นับแต่วันที่หนังสือรับรองชำรุดหรือสูญหายหรือมีการเปลี่ยนชื่อสำนักงานบัญชี
เพื่อขอรับใบแทนหนังสือรับรอง

ข้อ ๒๑  บรรดาผู้ตรวจประเมินที่อธิบดีให้ความเห็นชอบตามข้อ
๖ (๒) (ข)
และสำนักงานบัญชีที่ได้รับหนังสือรับรองอยู่ก่อนวันที่ประกาศฉบับนี้มีผลใช้บังคับ
ให้ถือว่าเป็นผู้ตรวจประเมินที่ได้รับความเห็นชอบและเป็นสำนักงานบัญชีที่ได้รับหนังสือรับรองตามประกาศฉบับนี้

ข้อ ๒๒  สำนักงานบัญชีใดที่ได้ยื่นขอรับหนังสือรับรองตามแบบคำขอรับหนังสือรับรองคุณภาพสำนักงานบัญชี
(แบบ ร.สบ. ๑)
หรือได้ยื่นคำขอต่ออายุหนังสือรับรองตามแบบคำขอต่ออายุหนังสือรับรองคุณภาพสำนักงานบัญชี
(แบบ ร.สบ. ๒) หรือได้ยื่นคำขอทั่วไป (แบบ ร.สบ. ๓)
ไว้ก่อนประกาศฉบับนี้มีผลใช้บังคับ ให้ถือว่าได้ยื่นคำขอดังกล่าว แล้วแต่กรณี
ตามประกาศฉบับนี้

ทั้งนี้ ตั้งแต่บัดนี้เป็นต้นไป

ประกาศ
ณ วันที่ ๗ มกราคม พ.ศ. ๒๕๕๗
ผ่องพรรณ
 เจียรวิริยะพันธ์
อธิบดีกรมพัฒนาธุรกิจการค้า

[เอกสารแนบท้าย]

๑. ข้อกำหนดการรับรองคุณภาพสำนักงานบัญชี (เอกสารแนบท้าย ประกาศกรมพัฒนาธุรกิจการค้า เรื่อง
หลักเกณฑ์และเงื่อนไขในการรับรองคุณภาพสำนักงานบัญชี พ.ศ. ๒๕๕๗)
๒. คำขอรับหนังสือรับรองคุณภาพสำนักงานบัญชี (แบบ ร.สบ. ๑)
๓. คำขอต่ออายุหนังสือรับรองคุณภาพสำนักงานบัญชี (แบบ ร.สบ. ๒)
๔. คำขอทั่วไป (แบบ ร.สบ. ๓)

(ดูข้อมูลจากภาพกฎหมาย)

ปริยานุช/ผู้จัดทำ
๒๕ กุมภาพันธ์
๒๕๕๗

อุษมล/ผู้ตรวจ
๒๖ กุมภาพันธ์
๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๓๔ ง/หน้า ๒๙/๑๘ กุมภาพันธ์ ๒๕๕๗